สมเด็จพระเจ้าอยู่หัว ทรงเป็นห่วงประชาชนชาวไทยทุกคนที่ประสบเหตุแผ่นดินไหว บนภูเขาไฟรินจานี ในเกาะลอมบอก ประเทศอินโดนีเซีย
เอกอัครราชทูตไทย ณ กรุงจาการ์ตา เปิดเผย สมเด็จพระเจ้าอยู่หัว ทรงเป็นห่วงประชาชนชาวไทยทุกคนที่ประสบเหตุแผ่นดินไหว บนภูเขาไฟรินจานี ในเกาะลอมบอก ประเทศอินโดนีเซีย

สถานเอกอัครราชทูต ณ กรุงจาการ์ตา ได้โพสต์ข้อความผ่านเฟสบุ๊คถึงความคืบหน้าการให้ความช่วยเหลือคนไทยที่ติดอยู่บนภูเขาไฟรินจานี ในเกาะลอมบอก ประเทศอินโดนีเซีย ว่า เมื่อเวลา 7.00 น.ที่ผ่านมา  นายทรงพล สุขจันทร์ เอกอัครราชทูตไทย ณ กรุงจาการ์ตา ได้ส่งนักท่องเที่ยวไทยที่ตกค้าง ซึ่งได้พักค้างคืนที่ โรงแรมลอมบอก รายา ที่สถานเอกอัครราชทูตฯ ได้จัดเตรียมให้จำนวน 29 คน เดินทางกลับประเทศไทย โดยสายการบินแอร์เอเชีย ผ่านกรุงกัวลาลัมเปอร์เพื่อเดินทางต่อมายังกรุงเทพมหานคร โดยนายทรงพล ได้แจ้งให้คณะนักท่องเที่ยวไทยทราบว่า สมเด็จพระเจ้าอยู่หัว ทรงเป็นห่วงประชาชนชาวไทยทุกคนที่ประสบเหตุ ยังความปลาบปลื้มอย่างหาที่สุดมิได้มายังคณะนักท่องเที่ยวไทยดังกล่าว

ทั้งนี้ มีนักท่องเที่ยวไทยที่พักค้างคืนอยู่ที่โรงแรมลอมบอก รายา 119 คน ซึ่งเป็นส่วนที่บริษัททัวร์ไม่ได้ดูแลเรื่องที่พักให้ โดยในวันนี้นักท่องเที่ยวไทยจำนวน 58 คนกำหนดเดินทางออกจากเมืองลอมบอก และพรุ่งนี้อีก 24 คน ส่วนนักท่องเที่ยวไทยที่ยังหาเที่ยวบินกลับไม่ได้ สถานเอกอัครราชทูตฯ จะประสานช่วยเหลือต่อไป นอกจากนี้ สถานเอกอัครราชทูตฯ พร้อมอำนวยความสะดวกแก่นักท่องเที่ยวไทยตลอดระยะเวลาที่อยู่ที่เกาะลอมบอก